b'\n_START_ARTICLE_\nBandundu\n_START_SECTION_\nHeograpiya\n_START_PARAGRAPH_\nMatatagpuan ang Bandundu sa silangang pampang ng Ilog Kwango, sa hilaga ng tagpuan ng mga Ilog Kwango at Kwilu, sa layong 8 kilometro (5 milya) timog ng bunganga ng Kwango sa Ilog Kasai. Ito ay nasa mga 260 kilometro (o 160 milya) mula Kinshasa kung pagbabatayan ang distansiyang panghimpapawid, o mga 400 kilometro (250 milya) kung pagbabatayan naman ang distansiyang pandaan.\n_START_SECTION_\nEkonomiya at imprastraktura\n_START_PARAGRAPH_\nDati, ang Bandundu ay isang mahalagang pantalang pang-ilog sapagkat ito ang pinakamalaking lungsod sa kahabaan ng ilog sa pagitan ng Kinshasa at Kikwit. Ngunit nabawas nang husto ang trapiko sa mga Ilog Kasai at Kwango bunga ng Ikalawang Digmaang Congo, at kinakailangan pa itong bumawi. Gayunpaman, may pahintu-hintong serbisyong pampasahero at pangkargamento ang Bandundu papuntang Kinshasa, Mushie at Kikwit. Mula noong 2008, mayroong serbisyong ferry na para sa kotse o trak na pinatatakbo nang ilang beses kada araw sa kahabaan ng Kwango. Isang di-sementadong daan na may habang 250\xc2\xa0kilometro ay tumatakbo mula rito papuntang pangunahing lansangan (naka-aspalto) sa pagitan ng Kinshasa at Kikwit._NEWLINE_Pinaglilingkuran ang lungsod ng Paliparan ng Bandundu, na may direktang mga lipad papuntang Kinshasa._NEWLINE_Di-tulad ng maraming mga lungsod sa Demokratikong Republika ng Congo, may palagiang suplay ng kuryente ang Bandundu. Subalit wala itong kinalaman sa Inga-Shaba HVDC na linyang transmisyon, dahil wala naman itong mga panggitnang terminal.'